Sakotuskynnyksen alentaminen sopii hyvin kaveriksi esitykselle sakkojen korottamisesta, kirjoittaa autotoimittaja Pentti J. Rönkkö.

MOSTPHOTOS

Mitä eroa on sanoilla sakotus ja rahastus? Noin suomenkielen kannalta kyse on siitä, että sakko on rahallinen rangaistus rikoksesta. Sakkoja määräämällä pyritään vähentämään rikosten määrää. Rahastus taas on vähintään puolipakollista rahankeruuta, jonka ainoa tarkoitus on saada lisää rahaa.

lll

Sisäministeriön esitys ylinopeuksien puuttumiskynnyksen alentamisesta 7 km/h on ensisijaisesti rahastusta, vaikka muodon vuoksi puhutaan liikenneturvallisuudesta. Rahastusta ei edes kielletä - sakotuskynnyksen alentamisella olisi vaikutusta ”julkisen talouden sopeutustoimiin”.

Sakotuskynnyksen alentaminen sopii hyvin kaveriksi hallituksen esitykselle, jossa sakkomaksuja ollaan korottamassa. Jo siinä esityksessä todettiin rikesakkojen osalta, että jos sakkokertymä jää vajaaksi, niin lisätään valvontaa.

Aika karua tekstiä, kun meidät on ensin vuosikymmenet opetettu ymmärtämään, että sakotuksen tarkoituksena on parantaa liikenneturvallisuutta. Vuosikaudet on kiistetty, että poliisi rakentaa sakkoansoja budjetin täytteeksi.

lll

Tämä 1 km/h kynnyksen alentaminen ei estä yhtään onnettomuutta tiellä, mutta rahaa sillä voi vähän tehdä. Ja jos kansalaiset hölläävät kaasujalkaa, niin puuttumiskynnystä voi alentaa vaikka nollaan, jotta rahavirta ei kuivuisi. Aina se nopeus jossakin karkaa yli sallitun useimmilla meistä.

Lainvalvojien uskottavuutta ja auktoriteettia tällaiset rahastussakot romuttavat kuitenkin oikein kunnolla.